
Είχαμε δίκιο!
Οι αγώνες μας φέρνουν αποτελέσματα!
Μαζί με τους γονείς, σταθήκαμε ασπίδα προστασίας για την ασφάλεια των παιδιών μας!
Βαρύτατα εκτεθειμένοι Δήμος Αθηναίων και κυβέρνηση από την Τεχνική Έκθεση για την εγκατάσταση φυσικού αερίου του σχολικού συγκροτήματος της Γκράβας.
Κόλαφο για τον Δήμο Αθηναίων και για την κυβέρνηση αποτελεί η Τεχνική Έκθεση για την εγκατάσταση φυσικού αερίου του σχολικού συγκροτήματος της Γκράβας που συντάχθηκε χτες βράδυ (11-10-2026) από την εταιρεία-ανάδοχο του δήμου Αθηναίων και δημοσιοποιήθηκε σήμερα το πρωί.
Η Τεχνική Έκθεση επιβεβαιώνει ότι η εγκατάσταση έχει σοβαρά ζητήματα ως προς τη συντήρηση και την ασφαλή λειτουργία της. Οι ευθύνες είναι τεράστιες και αφορούν και τη σημερινή και όλες τις προηγούμενες διοικήσεις του Δήμου Αθηναίων, όπως και τις κυβερνήσεις που είχαν την ευθύνη μέσω της ΚΤΥΠ ΑΕ (πρώην ΟΣΚ) για τα σχολικά κτήρια.
Συγκεκριμένα αναφέρει επί λέξει η Τεχνική Έκθεση: "δεν είναι δυνατή η έκδοση των προβλεπόμενων Πιστοποιητικών Δοκιμής Αντοχής και Στεγανότητας, δεδομένου ότι αυτά περιλαμβάνουν και βεβαίωση συμφωνίας των εγκαταστάσεων με τις θεωρημένες μελέτες". Και ακόμα αναφέρει ότι "η έκδοση πιστοποιητικού προϋποθέτει επιπλέον την αντικατάσταση του εύκαμπτου αντικραδασμικού συνδέσμου (σύνδεσης του δικτύου με τον καυστήρα) και τον έλεγχο στεγανότητας της διάταξης με θετική έκβαση."
Είναι πρόκληση προς τους γονείς, τους μαθητές κι όλους τους εκπαιδευτικούς της Γκράβας, που βρίσκονται τόσες μέρες σε κινητοποίηση και ανάγκασαν τον Δήμο να κάνει αυτό τον έλεγχο, παρότι επί μία σχεδόν εβδομάδα προσπαθούσε να μας βγάλει όλους τρελούς, να συνεχίζουν να διαστρεβλώνουν την πραγματικότητα, αναφέροντας μόνο το σημείο της Έκθεσης ότι δεν διαπιστώθηκε διαρροή για τις ημέρες 9-11 Οκτωβρίου, που έγινε ο έλεγχος, με κλειστή μάλιστα την παροχή! 
Η ουσία της Τεχνικής Έκθεσης είναι ότι δεν εντοπίζεται η αιτία της οσμής και κυρίως ότι η εγκατάσταση ΔΕΝ παίρνει Πιστοποιητικό Δοκιμής Αντοχής και Στεγανότητας. Ενώ ακόμα ΔΕΝ έχει γίνει έλεγχος στον τρίτο λέβητα του συγκροτήματος, στο κολυμβητήριο. Επίσης, προτείνει αναγκαίες παρεμβάσεις προκειμένου με ασφάλεια να τροφοδοτηθεί ξανά το δίκτυο με φυσικό αέριο.
Θα βρεθούμε στην πρώτη γραμμή και αυτής της μάχης!
Υπουργείο και Δήμοι, εδώ και τώρα να αναλάβουν τις ευθύνες τους προκειμένου να γίνουν όσα απαιτούνται για να επιστρέψουν σύντομα και με ΑΠΟΛΥΤΗ ΑΣΦΑΛΕΙΑ τα παιδιά μας στο φυσικό τους χώρο, στις σχολικές αίθουσες!
Οι εκλεγμένοι με την ΑΣΕ στον ΣΕΠΕ «η Αθηνά»
Στούμπος Άρης
Στύλου Κατερίνα 
Αθήνα, 12/10/2026

